钦定古今图书集成/明伦汇编/闺媛典/第341卷 > 周𫖮母李氏
## 钦定古今图书集成/明伦汇编/闺媛典/第341卷 > 周𫖮母李氏

按《晋书列女传》：“周𫖮母李氏，字络秀，汝南人也，少时
在室。𫖮父浚为安东将军时，尝出猎，遇雨，过止络秀
之家，会其父兄不在，络秀闻浚至，与一婢于内宰猪
羊，具数十人之馔，甚精办而不闻人声。浚怪，使觇之，
独见一女子甚美，浚因求为妾，其父兄不许。络秀曰：
‘门户殄悴，何惜一女。若连姻贵族，将来庶有大益矣’。”
父兄许之，遂生𫖮及嵩、谟。而𫖮等既长，络秀谓之曰：
“我屈节为汝家作妾，门户计耳，汝不与我家为亲亲
者，吾亦何惜馀年。”𫖮等从命，由此李氏遂得为方雅
之族。中兴时，𫖮等并列显位。尝冬至置酒，络秀举觞
赐三子曰：“吾本渡江，托足无所，不谓尔等并贵，列吾
目前，吾复何忧？”嵩起曰：“‘恐不如尊旨’。伯仁志大而才
短，名重而识暗，好乘人之弊，此非自全之道。嵩性抗
直，亦不容于世。唯阿奴碌碌，当在阿母目下耳。”阿奴，
谟小字也。后果如其言。